CELEX: 32022R0026
Language: et
Date: 2021-09-24 00:00:00
Title: Komisjoni delegeeritud määrus (EL) 2022/26, 24. september 2021, millega täiendatakse Euroopa Parlamendi ja nõukogu määrust (EL) 2019/2033 regulatiivsete tehniliste standarditega, milles täpsustatakse eraldi kontode mõistet, et tagada klientide raha kaitse investeerimisühingu maksejõuetuse korral (EMPs kohaldatav tekst)

11.1.2022   
               
               
                  ET
               
               
                  Euroopa Liidu Teataja
               
               
                  L 6/7
               
            
         KOMISJONI DELEGEERITUD MÄÄRUS (EL) 2022/26,
         24. september 2021,
         millega täiendatakse Euroopa Parlamendi ja nõukogu määrust (EL) 2019/2033 regulatiivsete tehniliste standarditega, milles täpsustatakse eraldi kontode mõistet, et tagada klientide raha kaitse investeerimisühingu maksejõuetuse korral
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 27. novembri 2019. aasta määrust (EL) 2019/2033, mis käsitleb investeerimisühingute suhtes kohaldatavaid usaldatavusnõudeid ning millega muudetakse määrusi (EL) nr 1093/2010, (EL) nr 575/2013, (EL) nr 600/2014 ja (EL) nr 806/2014, (1) eriti selle artikli 15 lõike 5 kolmandat lõiku koostoimes artikli 15 lõike 5 esimese lõigu punktiga b,
         ning arvestades järgmist:
         
                     (1)
                  
                  
                     Eraldi kontode mõiste on määratletud määruse (EL) 2019/2033 artikli 4 lõike 1 punktis 49 selle määruse artikli 15 lõike 2 tabeli 1 kohaldamiseks. Selleks et investeerimisühingud saaksid kohaldada raha eraldi kontodel hoidmise korral omavahendite nõude „hoitav klientide raha“ arvutamisel väiksemaid koefitsiente, tuleks täpsustada, et eraldi kontode mõiste hõlmab tingimusi, mis tagavad klientide raha kaitse investeerimisühingu maksejõuetuse korral. Kuna need tingimused on sätestatud komisjoni delegeeritud direktiivi (EL) 2017/593 (2) artikli 2 lõikes 1, on käesolevas määruses eraldi kontode mõiste täpsustamisel asjakohane osutada samadele tingimustele. Järelikult tuleks käesoleva määrusega kehtestada tingimused, mis on sarnased delegeeritud direktiivi (EL) 2017/593 artikli 2 lõikes 1 sätestatud tingimustega.
                  
               
                     (2)
                  
                  
                     Käesolev määrus põhineb EBA poolt komisjonile esitatud regulatiivsete tehniliste standardite eelnõul.
                  
               
                     (3)
                  
                  
                     EBA on korraldanud avalikud konsultatsioonid käesoleva määruse aluseks olevate regulatiivsete tehniliste standardite eelnõu kohta, analüüsinud võimalikke seonduvaid kulusid ja tulusid ning küsinud nõu Euroopa Parlamendi ja nõukogu määruse (EL) nr 1093/2010 (3) artikli 37 kohaselt loodud pangandussektori sidusrühmade kogult,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Eraldi kontode mõiste
            Mis puudutab tingimusi, mis tagavad klientide raha kaitse investeerimisühingu maksejõuetuse korral, siis tähendab määruse (EL) 2019/2033 artikli 15 lõike 5 punktis b osutatud eraldi kontode mõiste, et
            
                        a)
                     
                     
                        registreid ja raamatupidamisarvestust peetakse viisil, mis võimaldab investeerimisühingul igal ajahetkel viivitamatult eristada ühe kliendi nimel hoitavaid vahendeid teise kliendi nimel hoitavatest vahenditest ja oma vahenditest;
                     
                  
                        b)
                     
                     
                        registreid ja raamatupidamisarvestust peetakse viisil, mis tagab nende täpsuse ja eelkõige vastavuse klientide nimel hoitavatele vahenditele ning selle, et neid saab kasutada kontrolljäljena;
                     
                  
                        c)
                     
                     
                        regulaarselt tehakse investeerimisühingu sisemise raamatupidamisarvestuse ja registrite ning vahendeid hoidvate kolmandate isikute raamatupidamisarvestuse ja registrite kooskõlastavaid võrdlemisi;
                     
                  
                        d)
                     
                     
                        on astutud vajalikud sammud tagamaks, et klientide hoiustatud vahendeid hoitakse kontol või kontodel, mis on eristatavad neist kontodest, millel hoitakse investeerimisühingule kuuluvaid vahendeid;
                     
                  
                        e)
                     
                     
                        on kehtestatud asjakohane organisatsiooniline kord, millega minimeeritakse riski, et kliendi vahendid või nendega seotud õigused kaovad või vähenevad varade väärkasutamise, pettuse, puuduliku halduse, ebakorrektse registripidamise või hooletuse tagajärjel.
                     
                  
         
            Artikkel 2
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 24. september 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 314, 5.12.2019, lk 1.
         
            (2)  Komisjoni delegeeritud direktiiv (EL) 2017/593, millega täiendatakse Euroopa Parlamendi ja nõukogu direktiivi 2014/65/EL seoses kliendi finantsinstrumentide ja vahendite kaitsmisega, tootejuhtimise kohustuste ja normidega, mida kohaldatakse teenustasu, vahendustasu või mis tahes muu rahalise või mitterahalise hüve maksmise või saamise suhtes (ELT L 87, 31.3.2017, lk 500).
         
            (3)  Euroopa Parlamendi ja nõukogu 24. novembri 2010. aasta määrus (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).